ফের মেট্রোয় বড়সড় বিপর্যয়। এবার বিদ্যুৎ বিভ্রাটের জেরে দমদম থেকে ছেড়ে বেলগাছিয়ার দিকে যাওয়ার সময়ে সুড়ঙ্গে ঢোকার মুখেই আটকে গেল দমদমগামী একটি এসি রেক। এর ফলে প্রায় আধঘণ্টা ট্রেনের মধ্যে আটকে থাকেন যাত্রীরা। শেষ পর্যন্ত ট্রেন সরাতে ব্যর্থ হয়ে মেট্রো লাইনের পাশ দিয়ে হাঁটিয়ে যাত্রীদের দমদম স্টেশনে নিয়ে যাওয়া হয়।
অভিযোগ, এ দিনও ট্রেনটি আটকে যাওয়ার পরে দীর্ঘক্ষণ মেট্রোর পক্ষ থেকে ট্রেনের ভিতরে থাকা যাত্রীদের উদ্দেশে কোনও ঘোষণা করা হয়নি। এসি ট্রেনের মধ্যে কার্যত দমবন্ধ হওয়ার মতো পরিস্থিতি তৈরি হয় যাত্রীদের। বেলা একটা নাগাদ দমদমগামী একটি ট্রেনে এই ঘটনা ঘটে। এর ফলে দমদম থেকে গিরিশ পার্ক পর্যন্ত দীর্ঘক্ষণ ব্যাহত হয় মেট্রো চলাচল।
দেখুন ঘটনার মুহূর্তের এক্সক্লুসিভ ভিডিও
 

মেট্রোর ভূমিকায় এ দিনও ক্ষোভ উগরে দিয়েছেন যাত্রীরা। তবে কী কারণে সমস্যা, কেন যাত্রীদের দ্রুত উদ্ধার করা গেল না বা কোনও ঘোষণা করা হলো না, তা এখনও জানাতে পারেননি মেট্রো কর্তৃপক্ষ। জানুয়ারি মাসেই ময়দান স্টেশনে আগুন লেগে বড়সড় বিপত্তি ঘটে মেট্রোয়। তার পর থেকে একাধিক বার যান্ত্রিক ত্রুটিতে মেট্রো চলাচল ব্যাহত হয়েছে।